Predkladacia správa

Predkladacia správa

Medzinárodný právny systém na kompenzáciu škôd spôsobených znečistením ropnými látkami je vytvorený Medzinárodnou námornou organizáciou (International Maritime Organization) (ďalej len „IMO“) špecializovanou organizáciou OSN, zodpovednou za bezpečnosť a zabránenie znečisťovania mora z námorných lodí. Tento systém bol pôvodne vytvorený dvomi medzinárodnými dohovormi, menovite „Medzinárodným dohovorom o občianskoprávnej zodpovednosti za škody spôsobené ropným znečistením z roku 1969“ (International Convention on Civil Liability for Oil Pollution Damage; Brusel 29. november 1969, ďalej len „dohovor CLC 1969“) a „Medzinárodným dohovorom o zriadení medzinárodného fondu na náhradu škôd spôsobených ropným znečistením z roku 1971“ (International Convention on the Establishment of an International Fund for Compensation for Oil Pollution Damage; Brusel 18. december 1971, ktorý nadobudol platnosť 16. októbra 1978, ďalej len „dohovor FUND 1971“). Pôvodný právny systém bol v roku 1992 nahradený dvomi medzinárodnými dohovormi, a to „Medzinárodným dohovorom o občianskoprávnej zodpovednosti za škody vzniknuté v dôsledku znečistenia ropnými látkami“ (International Convention on Civil Liability for Oil Pollution Damage,  1992; Brusel 27. novembra 1992, ktorý nadobudol platnosť 30. mája 1996, ďalej len „dohovor CLC 1992“) a „Medzinárodným dohovorom o zriadení medzinárodného fondu na kompenzáciu škôd vzniknutých v dôsledku znečistenia ropnými látkami“ (The International Convention on the Establishment of an International Fund for Compensationon for Oil Pollution Damage, 1992; Londýn 27. novembra 1992, ktorý nadobudol platnosť 30. mája 1996).
Dohovor FUND 1971 bol prijatý 18. decembra 1971 a medzinárodne nadobudol platnosť 16. októbra 1978. Následne po nadobudnutí platnosti vypovedania dohovoru FUND 1971 bol zmenený a doplnený „Protokolom z roku 1992, ktorým sa mení a dopĺňa Medzinárodný dohovor o zriadení medzinárodného fondu na kompenzáciu škôd vzniknutých v dôsledku znečistenia ropnými látkami, 1971 (FUND PROT 1992)“ (ďalej len „FUND protokol 1992“).
Cieľom FUND protokolu 1992 je zabezpečenie efektívnej formy odškodnenia, resp. finančnej náhrady tých, ktorí utrpeli ujmu spôsobenú únikom a následným znečistením ropnými látkami, ako aj poskytnúť úľavu majiteľom lodí, pokiaľ ide o dodatočné finančné záťaže, podľa dohovoru FUND 1969, za podmienok určených na zabezpečenie dodržiavania bezpečnosti na mori a ďalších dohovorov.
Fond má povinnosť zaplatiť náhradu škody štátom a osobám, ktoré utrpeli škody spôsobené znečistením, ak tieto osoby nie sú schopné získať odškodnenie od majiteľa lode, 
z ktorej olej unikol, alebo ak odškodnenie vlastníka lode, nie je dostatočné na pokrytie škody. Podľa FUND protokolu 1992 môžu obete škody spôsobené ropným znečistením byť odškodnené na úrovni majiteľa plavidla. Ak však majiteľ plavidla nie je zodpovedný alebo majiteľ plavidla nie je schopný plniť svoje záväzky, fond je povinný zaplatiť celú sumu odškodnenia. S výnimkou niekoľkých málo prípadov, je fond povinný vyplatiť náhradu obetiam škôd spôsobených ropným znečistením, ktorí nie sú schopní získať adekvátnu, alebo akúkoľvek náhradu od majiteľa plavidla alebo jeho ručiteľa podľa dohovoru CLC 1992.
Povinnosť fondu zaplatiť odškodnenie je obmedzené na škody spôsobené znečistením na území zmluvného štátu vrátane jeho pobrežných vôd. Fond je tiež povinný zaplatiť náhradu, pokiaľ ide o opatrenia prijaté jedným zmluvným štátom mimo jeho územia.
Fond môže tiež poskytnúť pomoc zmluvným štátom, ktoré sú ohrozené alebo zasiahnuté znečistením a chcú prijať opatrenia proti nemu. Pomoc môže mať podobu personálnu, materiálnu, úverovú, zariadenia alebo inej podpory.
V súvislosti druhou hlavnou funkciou fondu, je fond povinný odškodniť majiteľa plavidla alebo jeho poisťovateľa podľa dohovoru CLC 1992.
Fond nie je povinný odškodniť vlastníka, ak je škoda spôsobená jeho úmyselným pochybením alebo ak nehoda bola spôsobená, a to aj čiastočne, pretože loď nie je v súlade s príslušnými medzinárodnými dohovormi. Finančne by mala prispievať do fondu každá osoba, ktorá prijíma olej po mori v zmluvných štátoch.
FUND protokol 1992 obsahuje ustanovenia o konaní na práva, nároky a povinnosti, a jurisdikciu. Hoci fondy boli založené na základe dohovorov prijatých pod záštitou IMO, vystupujú ako samostatné právne subjekty.
Na rozdiel od IMO, Medzinárodného ropného fondu týkajúceho sa kompenzácií spôsobených znečistením (IOPC) fondy nie sú pod správou Organizácie Spojených národov (OSN), agentúr a nie sú súčasťou systému OSN, avšak sú medzivládnou organizáciou mimo OSN. Iba štáty sa môžu stať členmi IOPC fondov. V prípade, že štát sa chce stať členom fondu, musí pristúpiť k dohovoru CLC 1992 a FUND protokolu 1992 uložením listiny o prístupe u generálneho tajomníka IMO a tieto dohovory by sa mali začleniť do vnútroštátnych právnych predpisov daného štátu.
Protokolom z roku 2000, ktorý bol prijatý dňa 27. septembra 2000 a nadobudol platnosť dňa 27. júna 2001, bola ukončená platnosť dohovoru FUND. Podľa dohovoru FUND 1971 prestáva byť dohovor platný dňom, kedy počet zmluvných štátov klesne pod dvadsaťpäť. Táto situácia nastala dňa 24. mája 2002.
Povinnosť pristúpenia Slovenskej republiky k  FUND protokolu 1992 vyplýva z „Vyhlásenia členských štátov o námornej bezpečnosti z 7. októbra 2008 a smernice EP a Rady 2009/21/ES o plnení povinností vlajkového štátu“ (v prílohe materiálu), na základe ktorých sú členské štáty splnomocnené na podpísanie, ratifikáciu alebo pristúpenie k FUND protokolu 1992.
Pristúpenie Slovenskej republiky k FUND protokolu 1992 a vykonávanie tejto mnohostrannej medzinárodnej zmluvy nemá vplyv na životné prostredie, na rozpočet verejnej správy, na informatizáciu spoločnosti a podnikateľské prostredie, ani sociálne vplyvy.  
            Nakoľko podľa článku 27, bod 2., FUND protokolu 1992, ktorý znie: „2. články 1 až 36d dohovoru o fonde z roku 1971 v znení tohto protokolu sú známe ako Medzinárodný dohovor z roku 1992 o zriadení Medzinárodného fondu na kompenzáciu škôd vzniknutých v dôsledku znečistenia ropnými látkami (dohovor o fonde z roku 1992).“, sa používa názov dohovor o fonde z roku 1992 ako konsolidované znenie dohovoru o fonde z roku 1971 v znení protokolu z roku 1992.
            K samotnému dohovoru o fonde z roku 1992 sa pristúpiť nedá, iba pristúpením k FUND protokolu 1992 sa pristúpi k dohovoru o fonde z roku 1992. Ku dátumu 2. január 2013  bolo 111 zmluvných strán členmi FUND protokolu 1992.
            Slovenská republika nie je zmluvnou stranou dohovoru o fonde z roku 1971, ale pristúpením k FUND protokolu 1992 (v prílohe) bude podľa článku 28 bodu 6. protokolu z roku 1992, ktorý znie: „6. Štát, ktorý je stranou tohto protokolu, ale nie je stranou dohovoru o fonde z roku 1971, je viazaný ustanoveniami dohovoru o fonde z roku 1971 v znení tohto protokolu vo vzťahu k ostatným štátom, ktoré sú stranami tohto protokolu, ale nie je viazaný ustanoveniami dohovoru o fonde z roku 1971 vo vzťahu k štátom, ktoré sú stranami tohto dohovoru.“, viazaná ustanoveniami dohovoru o fonde z roku 1971 v znení protokolu z roku 1992, ktorý je známy ako dohovor o fonde z roku 1992 v súlade s článkom 27 bodom 
2. protokolu z roku 1992.
FUND protokol 1992 je mnohostrannou medzinárodnou zmluvou prezidentskej povahy v zmysle článku 7 ods. 4 Ústavy SR, ktorá priamo zakladá práva alebo povinnosti fyzických osôb alebo právnických osôb, a preto sa vyžaduje pred ratifikáciou súhlas Národnej rady Slovenskej republiky. FUND protokol 1992 je mnohostrannou medzinárodnou zmluvou prezidentskej povahy v zmysle článku 7 ods. 5 Ústavy SR, ktorá priamo zakladá práva alebo povinnosti fyzických osôb alebo právnických osôb a má prednosť pred zákonmi Slovenskej republiky.
Vzhľadom na skutočnosť, že FUND protokol 1992 sa vzťahuje len na územie pobrežného štátu vrátane pobrežného mora a oblasti výlučnej ekonomickej zóny je jednoznačný pozitívny vplyv len na životné prostredie pobrežnej oblasti bez priameho vplyvu na životné prostredie Slovenskej republiky.
V primárnom práve EÚ je daná problematika upravená v 3. časti Hlave VI (Doprava) Zmluvy o fungovaní Európskej únie. V sekundárnom práve EÚ je daná problematika upravená v smernici EP a Rady 2009/21/ES o plnení povinností vlajkového štátu.
FUND protokol 1992 je v súlade so zahraničnými záujmami Slovenskej republiky.